雪中徐檢法約登城樓不果
作者：趙汝鐩
朝代：宋

paragraphs: 今年一雪恰一月，天工弄巧寒饕餮。
朔風吹碎洞庭浪，細結瑶花遍銀闕。
倚杖測試三尺强，平陸皓皓失凹凸。
梅梢模糊裹寒香，鳥影伶俜棲凍葉。
有客約上城南樓，膏吾車兮俄復輟。
呼兒反關袁安巷，小窗風味寒於鐵。
未須金帳斟羊羔，薄酒也能春兩頰。
三杯五杯亦徑醉，曲肱一枕香雲絕。
夢裏騎馿過灞橋，記得新詩醒時說。